钦定古今图书集成/明伦汇编/氏族典/第083卷 > 《廖用贤尚友录》 > 胡广
## 钦定古今图书集成/明伦汇编/氏族典/第083卷 > 《廖用贤尚友录》 > 胡广

按《后汉书胡广传》：“广字伯始，南郡华容人也。少孤贫，
入郡为散吏，举孝廉。既到京师，试以章奏。安帝以广
为天下第一，旬月拜尚书郎，五迁尚书仆射。时左雄
议改察举之制，限年四十以上。广上书駮之，出为济
阴太守，以举吏不实免。复为汝南太守，入拜大司农。
汉安元年，迁司徒。质帝崩，代李固为太尉，录尚书事”，
以定策立桓帝，封育阳安乐乡侯。灵帝立，与太傅陈
蕃参录尚书事。会蕃被诛，代为太傅。性温柔谨素，常
逊言恭色，达练事体，明解朝章，虽无謇直之风，屡有
补阙之益，故京师谚曰：“万事不理问伯始，天下中庸
有胡公。”及共李固定策，大议不全，又与中常侍丁肃
婚姻，以此讥毁于时。熹平元年薨，谥《文恭侯》。